CELEX: 32018D0810(01)
Language: bg
Date: 2018-08-09 00:00:00
Title: Решение на Комисията от 9 август 2018 година за създаване на експертната група, служеща като управителен съвет за действията на Съюза по предотвратяване и противодействие на радикализацията

10.8.2018   
               
               
                  BG
               
               
                  Официален вестник на Европейския съюз
               
               
                  C 281/3
               
            
         РЕШЕНИЕ НА КОМИСИЯТА
         от 9 август 2018 година
         за създаване на експертната група, служеща като управителен съвет за действията на Съюза по предотвратяване и противодействие на радикализацията
         (2018/C 281/03)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като има предвид, че:
         
                     (1)
                  
                  
                     С цел увеличаване на усилията за предотвратяване и противодействие на радикализацията, водеща до насилнически екстремизъм и тероризъм, и подобряване на координацията и сътрудничеството между всички заинтересовани страни, с Решение C(2017) 5149 final от 27 юли 2017 г. Комисията създаде експертна група на Комисията на високо равнище по въпросите на радикализацията (1).
                  
               
                     (2)
                  
                  
                     В окончателния си доклад (2), приет на 18 май 2018 г., експертната група на високо равнище на Комисията по въпросите на радикализацията представи редица конкретни препоръки с цел да допринесе за развитието и изпълнението на по-целенасочени и по-ефективни мерки за предотвратяване и противодействие на радикализацията както на равнището на Съюза, така и на равнището на държавите членки. Тези препоръки включват създаването на механизъм за сътрудничество на Съюза, с който да се гарантира засилена координация между създателите на политики, практикуващите специалисти и изследователите, по-тясно взаимодействие между различните инициативи на Съюза, както и засилено участие на държавите членки в предоставянето на съвети относно стратегическите приоритети за действия на равнището на Съюза, насочени към подкрепа на държавите членки в усилията им за предотвратяване и противодействие на радикализацията, водеща до насилнически екстремизъм и тероризъм.
                  
               
                     (3)
                  
                  
                     За да се осигури по-тясното участие на държавите членки, следователно е необходимо да се създаде експертна група, служеща като управителен съвет за действията на Съюза по предотвратяване и противодействие на радикализацията („управителният съвет“), и да се определят нейните задачи и структура.
                  
               
                     (4)
                  
                  
                     Управителният съвет следва да даде възможност на държавите членки да съветват Комисията относно стратегическите насоки, за да се гарантира, че инициативите и инструментите на Съюза за предотвратяване и противодействие на всички форми на насилнически екстремизъм и тероризъм са насочени към нуждите и изискванията на съответните заинтересовани страни в държавите членки и към приоритетите на равнището на Съюза.
                  
               
                     (5)
                  
                  
                     С цел събиране на съответните европейски и национални гледни точки и експертни знания в управителния съвет следва да участват представители на високо равнище на компетентните органи на държавите членки като пълноправни членове и Европейската служба за външна дейност (3) и координаторът на ЕС за борбата с тероризма (4) като наблюдатели в съответствие с техните институционални правомощия. Следва да се определят правила за оповестяване на информация от страна на членовете на управителния съвет.
                  
               
                     (6)
                  
                  
                     Личните данни следва да се обработват в съответствие с Регламент (ЕО) № 45/2001 на Европейския парламент и на Съвета (5).
                  
               
                     (7)
                  
                  
                     Решение C(2017) 5149 final от 27 юли 2017 г. следва да бъде отменено,
                  
               ПРИЕ НАСТОЯЩОТО РЕШЕНИЕ:
         
            Член 1
            Предмет
            Създава се експертната група, служеща като управителен съвет за действията на Съюза по предотвратяване и противодействие на радикализацията („управителният съвет“).
         
         
            Член 2
            Задачи
            Управителният съвет съветва Комисията относно:
            
                        а)
                     
                     
                        стратегическите приоритети и насоки в сътрудничеството на равнището на Съюза в областта на предотвратяването и противодействането на радикализацията, водеща до насилнически екстремизъм и тероризъм;
                     
                  
                        б)
                     
                     
                        евентуални пропуски и възможности за подобряване на сътрудничеството на равнището на Съюза в областта на предотвратяването и противодействането на радикализацията, водеща до насилнически екстремизъм и тероризъм, и оценката на мерки и механизми на равнището на Съюза.
                     
                  
         
            Член 3
            Членство
            
               1.   Управителният съвет се състои от компетентните органи на държавите членки.
            
            
               2.   Органите на държавите членки номинират най-много двама представители на високо равнище и най-много двама заместници и са длъжни да гарантират, че техните представители осигуряват високо ниво на експертни знания.
            
         
         
            Член 4
            Председател
            Управителният съвет се председателства от генералния директор или заместник генералния директор на генерална дирекция „Миграция и вътрешни работи“ (ГД „Миграция и вътрешни работи“) на Комисията.
         
         
            Член 5
            Функциониране
            
               1.   Управителният съвет действа по искане на своя председател в съответствие с хоризонталните правила на Комисията за експертните групи („хоризонталните правила“) (6).
            
            
               2.   Заседанията на управителния съвет се провеждат по принцип в помещенията на Комисията.
            
            
               3.   Управителният съвет заседава най-малко веднъж годишно.
            
            
               4.   Структура за подкрепа и координация в рамките на ГД „Миграция и вътрешни работи“ предоставя секретарска помощ на управителния съвет, подготвя неговата работа в сътрудничество със съответната генерална дирекция на Комисията, наред с другото, чрез събиране на експертни знания от държавите членки, изследователите и професионалистите относно развитията, тенденциите и необходимостта от действия, и осигурява необходимите последващи действия. Длъжностни лица от съответните служби на Комисията, които проявяват интерес към работата на управителния съвет, могат да присъстват на неговите заседания.
            
            
               5.   Със съгласието на председателя управителният съвет може да реши, с обикновено мнозинство на своите членове, обсъжданията му да бъдат публични.
            
            
               6.   Протоколът относно обсъжданията по всяка точка от дневния ред и относно изразените от управителния съвет становища трябва да бъде съдържателен и пълен. Той се изготвя от структурата за подкрепа и координация под отговорността на председателя.
            
            
               7.   Управителният съвет приема своите становища, препоръки или доклади с консенсус. При гласуване резултатът от гласуването се определя с обикновено мнозинство на членовете. Членовете, които са гласували против, имат право към становищата, препоръките или докладите да бъде приложен документ, в който са обобщени мотивите за позицията им.
            
         
         
            Член 6
            Поканени експерти
            Председателят може да покани експерти със специфични експертни знания по въпрос от дневния ред да участват ad hoc в работата на управителния съвет. Тези експерти могат да идват от частния или публичния сектор.
         
         
            Член 7
            Наблюдатели
            
               1.   На координатора на ЕС за борба с тероризма и на Европейската служба за външна дейност следва да бъде предоставен статут на наблюдатели, в съответствие с хоризонталните правила, чрез пряка покана от председателя.
            
            
               2.   След назначаването си като наблюдатели те номинират свои представители.
            
            
               3.   Председателят може да разреши на наблюдателите и техните представители да участват в обсъжданията на управителния съвет и да предоставят експертни знания. Те обаче нямат право на глас и не участват във формулирането на препоръки или съвети на управителния съвет.
            
         
         
            Член 8
            Процедурен правилник
            По предложение на председателя и с неговото съгласие, и в съответствие с хоризонталните правила, управителният съвет приема с обикновено мнозинство на своите членове своя процедурен правилник въз основа на стандартния процедурен правилник за експертните групи (7).
         
         
            Член 9
            Професионална тайна и работа с класифицирана информация
            Членовете на управителния съвет, техните представители и поканените експерти и наблюдатели са обвързани със задължението за опазване на професионална тайна, което по силата на Договорите и правилата за тяхното прилагане важи за всички членове на институциите и техните служители, а така също и с правилата на Комисията относно сигурността по отношение на защитата на класифицираната информация на Съюза, предвидени в решения (ЕС, Евратом) 2015/443 (8) и (ЕС, Евратом) 2015/444 (9) на Комисията. При неспазване на тези задължения Комисията може да предприеме съответни мерки.
         
         
            Член 10
            Прозрачност
            
               1.   Управителният съвет се регистрира в Регистъра на експертните групи.
            
            
               2.   Що се отнася до състава на управителния съвет, имената на органите на държавите членки, както и имената на наблюдателите, се публикуват в Регистъра на експертните групи.
            
            
               3.   Предоставя се достъп до всички съответни документи, включително дневния ред, протоколите и представените от участниците материали, чрез публикуването им в Регистъра на експертните групи или чрез връзка от Регистъра към специален уебсайт, на който може да се намери тази информация. Достъпът до тези специални уебсайтове не трябва да е обвързан с изискване за регистриране на потребителите или с някакво друго ограничение. По-специално, дневният ред и други съответни свързани с работата документи се публикуват своевременно преди заседанието, а протоколите се публикуват своевременно след заседанието. Изключения от публикуването се предвиждат само в случаите, при които се счита, че оповестяването на даден документ би засегнало защитата на обществен или частен интерес съгласно член 4 от Регламент (ЕО) № 1049/2001 на Европейския парламент и на Съвета (10).
            
         
         
            Член 11
            Разходи във връзка със заседанията
            
               1.   Участниците в дейностите на управителния съвет не получават възнаграждение за извършваните от тях услуги.
            
            
               2.   Пътните и дневните разходи на участниците в дейностите на управителния съвет се възстановяват от Комисията. Възстановяването се извършва в съответствие с действащите в Комисията разпоредби и в рамките на наличните бюджетни кредити, отпуснати на службите на Комисията по време на годишната процедура за разпределение на ресурсите.
            
         
         
            Член 12
            Решение C(2017) 5149 final от 27 юли 2017 г. се отменя.
         
         
            Съставено в Брюксел на 9 август 2018 година.
            
               
                  За Комисията
               
               Димитрис АВРАМОПУЛОС
               
                  Член на Комисията
               
            
         
         
            (1)  Решение C(2017) 5149 final на Комисията от 27 юли 2017 г. за създаване на експертната група на високо равнище на Комисиятапо въпросите на радикализацията (ОВ C 252, 3.8.2017 г., стр. 3).
         
            (2)  http://ec.europa.eu/transparency/regexpert/index.cfm?do=groupDetail.groupDetail&groupID=3552&NewSearch=1&NewSearch=1
         
            (3)  Решение 2010/427/ЕС на Съвета от 26 юли 2010 г. за определяне на организацията и функционирането на Европейската служба за външна дейност (ОВ L 201, 3.8.2010 г., стр. 30).
         
            (4)  Декларация на Европейския съвет относно борбата с тероризма от 25 март 2004 г.
         
            (5)  Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (ОВ L 8, 12.1.2001 г., стр. 1).
         
            (6)  Решение C(2016) 3301 final на Комисията от 30 май 2016 г. за установяване на хоризонтални правила относно създаването и функционирането на експертни групи на Комисията.
         
            (7)  Член 17 от хоризонталните правила.
         
            (8)  Решение (ЕС, Евратом) 2015/443 на Комисията от 13 март 2015 г. относно сигурността в Комисията (ОВ L 72, 17.3.2015 г., стр. 41).
         
            (9)  Решение (ЕС, Евратом) 2015/444 на Комисията от 13 март 2015 г. относно правилата за сигурност за защита на класифицираната информация на ЕС (ОВ L 72, 17.3.2015 г., стр. 53).
         
            (10)  Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 43).